《官田行》
宋代·高斯得

噫呼嘻乐哉，咸淳三年之秋大有年。
近自浙可东西江与淮，远及七闽二广连四川。
黄云一望千万里，莫辨东西南北阡。
瓯窭污满沟塍，秧马折轴担頳肩。
天公更好事，十日不打雨。
三边不动尘，穑人更何虑。
自从田归官，百姓糟糠难。
况复年苦饥馑，草根木实为珍餐。
嵯峨殍骨横千里，待得今年能者几。
只道伸眉得一笑，酒肉淋漓浑舍喜。
谁知一粒不入肠，总是公家主家米。
夜闻东家邻，偃仰啼孤婢。
我问汝为谁，答云无食无儿穷妇人。
今年公田分司官吏恶，那有遗秉滞穗沾饥贫。
大家京坻那复有，惜米如珠藏在囷。
我闻唐家天子即位当四年，天下斗米惟三钱。
我皇不减贞观主，相公亦如房杜贤。
奈何米价百倍逾贞观，此病岂得无其源。
呜呼噫嘻，我知之矣。
自从买公田，丰年亦凶年。
此何人哉，悠悠苍天。
更有一事尤堪怪，欲说未说心先怕。
今年处处皆有秋，何故天台大水独无一粒收。
一粒不收犹自可，臣水王，
君火囚，此事颇关宗杜忧。
书生守经论白黑，无乃将身豺贙投。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。